Yvonne Herløv Andersen (CD), 2000-10-31:
Derudover må jeg som indledning sige, at CD's ordfører på skatteområdet, fru Sonja Albrink, jo har tilkendegivet, hvordan CD har det med hensyn til finansieringen. Så vi har da bestemt sympati, men jeg kan ikke stå her og love, at vi har mere end det, og det er næsten det samme, som smedens kat døde af.
Forslaget indeholder jo en hel del ting, som vi har drøftet meget længe, som vitterlig har været problemer på området, og det er også resultatet af de høringer, der har været, og høringerne har vel - sagt til ministeren - i højere grad bekræftet, hvad vi vidste, og på en måde vel sat det op i en prioriteret rækkefølge med hensyn til, hvad der skulle gås ind i.
Derfor har formuegrænsen allerede været drøftet under kommuneforhandlingerne i år: Hvor højt skulle den ligge?
Og man blev så enige om, at det vel var rimeligt, hvis den lå omkring de 50.000 kr. Vi har, lige siden vi vedtog reglerne om medicintilskud, arbejdet med de afledte virkninger af dem, fordi det viste sig, at det jo faldt sammen med, at kommunerne gjorde, hvad vi bad dem om, nemlig gik ind og individuelt beregnede den enkelte pensionists økonomi, og dermed faldt mange medicinkort væk.
Så et helbredstillæg lyder da fornuftigt.
Så er det jo sådan, at vi ikke er herrer over oliepriserne, og ud over at kompensere for dem siger man også, at det er urimeligt, at man ikke tog udgifterne vedrørende opvarmning til varmt vand med, og endelig bliver tillægsprocenten reguleret.
Jeg har kigget godt og grundigt på det.
Der er sikkert mange måder, man kunne have indrettet sig på, men det er jo i ligeså høj grad også udtryk for, at det måske er gået lidt stærkt.
Det gik jo stærkt, og lige pludselig lå det bare på bordet.
Sådan går det jo nogle gange.
Derfor vil der også være noget, der skal kigges på i udvalget, og jeg kan på baggrund af de høringssvar, der er givet, se, at det i høj grad er nødvendigt at gå ind og tage dem ad notam, bl.a. har apotekerne jo næsten lige fået ændret alt, hvad de har af IT og elektronik, så derfor skal de ind og kigge på det en gang til.
Det kan blive lidt vanskeligt at overlade dem den opgave, men selvfølgelig kan de klare det, hvis man går i forhandling med dem.
Kommunernes Landsforening siger også, at de vil få bøvl med det, så der skal nok tid til.
Det, jeg står og siger nu, er: Måske kunne der godt blive problemer med igangsættelse på de datoer, man ønsker, hvis man gerne vil, at der ikke kommer alle de mange problemer i begyndelsen, for det vil der givetvis komme.
Jeg tror, det var hr. Villy Søvndal, der sagde, at det er fordelingspolitik, og det er det da i meget høj grad, og det er præcis det, der giver de politiske problemer med, hvordan man skal bære sig ad med at finansiere det.
CD er jo ikke gået i byen med de store spenderbukser på i den her finanslovforhandling, så vi vil helst ikke binde os for mere, end vi ved vi vil betale for, alt andet er jo ganske urimeligt.
Det er en ny situation for os, men det har situationen affødt.
Samlet på det her område bliver det da et løft, og det er vi da også parate til at gå ind og være med til at få det bedste ud af i udvalget.
Så er der dagpengene, og det må jo være, fordi man har fået tal på bordet, der viser, at for mange falder ned i det hul, hvor man slet ingen forsørgelse får.
Og det falder så igen sammen med den førtidspensionsreform, som vi meget gerne vil have gjort så god som mulig med tab af så få personer som overhovedet mulig.
Det er da et problem, for der er visse sygdomme, det tager længere tid at komme sig over og blive helt frisk.
Det vil jo så være et af de eksempler på det.
Der er også sådan noget som - det har været nævnt heroppefra - at lovforslaget indeholder ændringer for pensionisterne.
Hvorfor skal man trække det fra, man får udbetalt fra sin forsikring?
Det skal man faktisk næsten hele loven igennem.
Det er meget få ting, der er undtaget, og det er, fordi folkepension jo er en dag til dag-forsørgelse, og det er i den forstand, det skal ses.
Det kan man så gå ind og diskutere betimeligheden af, for moralsk set er det jo ikke godt fra sit bistandskontor at blive mødt med: Jeg synes, du skulle melde dig ud, for du får jo pengene heroppefra alligevel.
Det er jo rigtig dårligt for samfundet
, så det synes jeg vi skulle bruge rigtig meget tid på at diskutere til bunds.
Så har jeg fået nogle henvendelser i forbindelse med ældrepakken, og det er vedrørende de ernæringspræparater, som sondemad jo er.
Der kan man ikke forstå, hvorfor man skal have så høj en egenbetaling, når man er så syg, at det er nødvendigt med en indopereret sonde, så man derved bliver ernæret.
Den vil jeg bare annoncere at jeg gerne vil løfte igen.
Men jeg tror, at vi samlet fra CD's side skal sige, at lovforslagene som sådan indeholder nogle ting, som vi bestemt er positivt indstillet over for, og det er så langt, som vi kan komme på nuværende tidspunkt.